Paata ya vitthu epile,
Yinsa khusala eettetta nti wa Kalileya,
maana khaari otakha wiiya Yudeya,
mwaasa wa mayaahuuti aari otakha omuula.
Ila laattamelaka njampo la heema la mayaahuuti.
Yinsa khuuziwa ti attwiize yoori:
“Weeyo ona yoolaamo mphu olawe Yudeya yoori anakhiyoni awo awahi woona khaazi onkholaaye.
Maana khina aneekesaaye ojuwiwa pi atthu awaatta ankholaaye khaazi zawe sirini.
Nkhama weeyo onretta vitthu epi,
othoonyeze vamwanttiwa.”
Maana hatha attwiize khaari onkhupali.
Yinsa khuwooza yoori:
“Wakathi aka nalelo khunafiye,
ila khwa mweeyo wakhula wakathi pi woolikana.
Olumwenku khunwahi wiiphiiriwa ti mweeyo,
ila oniiphiiriwa ti miiyo,
maana miiyo kininkha oshaahiti wa yoori khaazi zaya pi zootakhala.
Mwilawe onjampo,
ila miiyo akinlawa maana khunafiye wakathi aka.”
Paata ya olupa mattakhuzi apale khwiikhala Kalileya.
Aphano paata ya attwiize olawa onjampo,
ye khaalawiye payana,
ila sirini.
Va njampo aphale mayaahuuti eetta onsaya na omuuzelela araka:
“Mwinyi otule ori vayi?”
Vakatthi wa atthu apale waarivo waapa monkoni wa ye,
akina aari olupa toono:
“Mwinyi wooshapweya rooho.”
Akina araka:
“Wala,
oniwaattettekha atthu.”
Ila khaavo aari ottakhulaaye payana mwaasa wa owoova mayaahuuti.
Yinsa oneetta onjampo
Wakathi lifiiyeevo vakatthi njampo ntthile,
Yinsa khweetta Nnyupa Woosifwiwamo khwaaza osomisa.
Mayaahuuti khwiiya ooshanka na khuuzela yoori:
“Mwinyi otu ajuwa toovi kano ahisomeeni?”
Yinsa khuwaajipu yoori:
“Osomisa waka khahiyo waka,
walankha wa otule akiperekhiyeeyo.
Amana ntthu ajilakelela oretta matakhelo a Nluku,
ontta osophela nkhama osomisa waka onlankha wa Nluku ama kinjilupa kimweenyewe.
Otule anjilupaaye mweenyewe oneekesa siifwa yawe,
ila otule aneekesaaye siifwa ya otule amperekhiyeeyo,
oto ti wa khweele;
khayiivo hatha etthu yoovonyeya vakatthi vawe.
Munsa awinkhani kano!
Ila khina mmote wa mweeyo anshututelaaye.
Khi mwineekeselani okuula?”
Atthu apale khujipu yoori:
“Weeyo ona sheethwani!
Antakhaaye owuula ti paani?”
Aphano Yinsa khuri:
“Keetta oretta minjuza,
mooshi mweeyo ooshanka.
Mwaasa wa yoori Munsa awenkha okhiriya weetta ohiiyiru woolankha wa Munsa ila walankha wa amarehemu apapazetthu,
mweeyo mwinkhiriyisana saapatu.
Moone,
nkhama athuuliwa nlume khukhiriyisiwa Saapatu,
yoori kano za Munsa zimariseliwe,
khi mwiniphireliwani ti miiyo mwaasa wa ovonisa mwiili wooshi wa ntthu otu Saapatu?
Mwihiphukane mwaasa woona nanna ariizo ntthu aya,
ila mwisala mwiphukana khwa shariya.”